USA villig til å drepe fientlige amerikanere
I en tale mandag skisserte Holder for første gang detaljene i en ny praksis under president Barack Obama som kritikere sier er i strid med folkeretten. Holder gjorde det klart at amerikanere som slutter seg til al-Qaida eller filialer av terrororganisasjonen, kan bli mål for dødelige angrep om de utgjør en umiddelbar trussel mot USA, og det ikke er mulig å ta dem til fange. Det er første gang en høytstående representant for USAs myndigheter offentlig og i juridiske termer forsvarer droneangrepene som man tror har drept tre amerikanske borgere i utlandet de siste månedene. I talen på Northwestern University i Chicago nevnte ikke Holder spesifikt de tre tilfellene, blant dem likvideringen av Anwar al-Awlaki i Jemen i fjor. Awlaki, en islamsk prest som var født i USA, sluttet seg til al-Qaida og ga ordre om en rekke angrep. Borgerrettighetsgrupper som American Civil Liberties Union (ACLU) mener slike likvideringer uten rettergang er i strid med USAs grunnlov. Det sa Holder seg direkte uenig i. Han mener slike likvideringer er lovlige og at de forholder seg til krigsretten.
USAs statsadvokat Eric Holder forsvarer bruk av makt også mot amerikanske statsborgere i utlandet om de er en fare for USA.